ועדת הכלכלה, כנסת 17, פרוטוקול מספר 424, 2007-12-11 12:00

יואל חסון: צהריים טובים לכולם.

יואל חסון: אני פותח את ישיבת ועדת הכלכלה בנושא ביטול יחידות האבטחה בתחבורה הציבורית.

יואל חסון: אני מחליף את היושב הראש הקבוע, חבר הכנסת גלעד ארדן, שלא יכול היה להגיע מסיבות אישיות.

לאה ורון: ב-3.12 העבירה נשיאות הכנסת את הבקשה לדיון.

יואל חסון: הוועדה קיבלה בקשה שלי לקיים דיון מהיר בנושא האבטחה בתחבורה הציבורית.

יואל חסון: מאז החלטת הממשלה עקבתי אחר הנושא.

יואל חסון: ברמה העקרונית רציתי לוודא ולהיות בטוח שהממשלה, וגם מי שמושפע מהחלטתה, מסוגלים לתת מענה לביטחון ואבטחת מרחבי ההסעה והמתחמים שמהם יוצאים האוטובוסים.

יואל חסון: בנוסף, מדובר ביחידה שקיימת כבר כמה שנים.

יואל חסון: ביחידה הזאת משרתים אנשים טובים מאוד, גברים ונשים, שעד היום דאגו לביטחון הנוסעים בתחבורה הציבורית, וזאת לאחר שנים בהן סבלנו מפיגועים קשים, במיוחד באוטובוסים.

יואל חסון: גם מהיותי יועץ ראש הממשלה וגם מדברים שטיפלתי לאחר מכן, אני יודע שיש הוכחות ברורות שנוכחות של מאבטחים בתחנות מנעה פיגועים וגרמה למחבל לחזור בו או, לצערנו, ללכת ולנסות את "מזלו" במקום אחר.

יואל חסון: מעבר לזה, נוכחותם תורמת לתחושת הביטחון של הנוסעים והיא חשובה ומשמעותית לציבור.

יואל חסון: החלטת הממשלה באה מתוך רצון לחסוך בתקציב.

יואל חסון: בדיון המהיר הזה אני רוצה לעלות מספר שאלות ואז אפתח את הדיון לנציגים שנמצאים כאן.

יואל חסון: אני מבקש לקבל עדכון מה קרה מאז ה-12 באוגוסט?

יואל חסון: כיצד נערכו ומה קרה בשטח?

יואל חסון: אני רוצה לשמוע מה היתה עמדת משרד התחבורה בדיון בממשלה?

יואל חסון: מה היתה עמדת המשרד לביטחון פנים?

יואל חסון: לפי החלטת הממשלה דובר על העברת האחריות למשטרת ישראל.

יואל חסון: חשוב לי לדעת האם משטרת ישראל מתכוונת להקים יחידה מיוחדת?

יואל חסון: האם היא נערכה לנושא ומה עשתה עד היום?

יואל חסון: אלה פחות או יותר השאלות ואולי יהיו דברים נוספים בהמשך.

יואל חסון: בשלב ראשון אבקש התייחסות מנציג משרד התחבורה.

יואל חסון: מה היתה עמדתכם בדיון בממשלה ואיך אתם רואים את המצב היום?

דני שנער: היחידה לאבטחה תחבורה ציבורית החלה לפעול ב-1992, בעקבות הפיגועים הרצחניים שהיו באותה שנה.

דני שנער: שר התחבורה, דאז, אפרים סנה, הוא זה שיזם את היחידה בשיתוף עם מפכ"ל משטרת ישראל.

דני שנער: מאז היחידה קיימת במתכונתה הנוכחית.

דני שנער: בשיאה, היחידה מנתה 750-800 מאבטחים, 50 ניידות, 15 צוותים של כלבנים ועוד מרכיבים.

דני שנער: בסך הכל הכללי היא ביצעה את המטלות בהנחיית משטרת ישראל, בהנחיית רמ"ח אבטחה.

דני שנער: ככל שאנחנו יודעים, וגם על פי חוות דעת של משטרת ישראל, היא פעלה בצורה יעילה.

דני שנער: בשיא פעילותה, הצליחו שני מאבטחים לסכל, באופן הרואי, פיגוע בבאר שבע.

דני שנער: הם הצליחו להתנפל על מחבל והתפוצצו יחד איתו.

דני שנער: נחסכו שם עשרות הרוגים כי היו שם עשרות חיילים שהמתינו בתחנה.

דני שנער: אין בידנו פרטים כמה פיגועים נחסכו מעצם נוכחותם של המאבטחים, אבל הנחת העבודה היא שכשרואים מאבטח באוטובוסים סביר שימנעו מביצוע פיגוע.

דני שנער: בישיבה הממשלה באוגוסט, שבה הוחלט על הפסקת פעילות היחידה, שר התחבורה התנגד לאותה החלטה אבל ההחלטה התקבלה.

דני שנער: אני מבין שזאת היתה החלטה של האוצר.

דני שנער: האוצר גיבש את אותה החלטה.

דני שנער: לאחר שהתקבלה ההחלטה התחלנו בביצוע.

דני שנער: הוצאנו מסמך שאומר לכל אותם 700 מאבטחים שאנחנו מפסיקים את עבודתם תוך 4 חודשים, בהתאם להחלטת הממשלה.

דני שנער: כתבנו להם שזה לא בגלל שלא סומכים עליהם אלא בגלל שיש סדרי עדיפויות של הממשלה.

דני שנער: שיחקנו אותה ממלכתיים עד הסוף וביקשנו מכולם להתארגן.

דני שנער: בערך לפני חודש וחצי, כשראינו שהולך ונוצר פער אבטחתי ואף אחד לא נכנס לואקום שעומד להיווצר, הוצאתי מסמך למנכ"ל ולשר ולכל ראשי רשויות התאגידים.

דני שנער: ובמסמך הזה אני מצביע על הפער שעומד להתהוות ועל הסכנה מכיוון שאף אחד לא עומד לכסות על הפער הזה.

דני שנער: מנכ"ל המשרד התרשם מהמסמך והוציא בעצמו מכתב למפכ"ל המשטרה ולשר, שגם הוא מתריע על הדבר הזה.

דני שנער: הוא קיבל תשובה ממפכ"ל המשטרה, שאכן הוא מסכים שנוצר פער שצריכים לטפל בו.

דני שנער: לפני כשבועיים שר התחבורה הוציא מכתב לראש הממשלה, שבו הוא מתריע על המצב שנוצר.

דני שנער: שר התחבורה מבקש מראש הממשלה שהיחידה לאבטחת תחבורה ציבורית תמשיך במתכונתה, עד שמשטרת ישראל תוכל להתגבר על הפער ולשאת באחריות.

דני שנער: אנחנו נמצאים במצב של ערב פירוק היחידה.

דני שנער: צריך להבין שרוב המאבטחים עזבו.

יואל חסון: לא קלטתם אחרים.

דני שנער: לא קלטנו אחרים.

יואל חסון: אז כבר היום ירד היקף האבטחה.

דני שנער: היום ישנם 170-180 מאבטחים, במקום 800.

דני שנער: עוד שבועיים אין יחידה כי אנשים מוצאים מקומות עבודה אחרים.

דני שנער: לכן אני לא יכול לממש את אחריותנו בנושא, כדאי שזה יהיה ברור.

דני שנער: אנחנו התרענו אבל זה הדבר.

דני שנער: לא זו אף זו.

דני שנער: אם היום מישהו ייתן לנו היום הנחיה להמשיך לעבוד, גם אז אני לא מסוגל לממש את האחריות, כי קליטה של עובדים לוקחת סדר גודל של חצי שנה בגלל הצורך בגיוס והכשרה.

דני שנער: אם לא תהיה התחייבות לעוד שנתיים שלוש של פעילות, אתה לא יכול לקלוט מאבטח ולומר לו שיש אופק עבודה של 3 חודשים.

דני שנער: זה לא בא בחשבון.

דני שנער: פעם אחת צריך לקבל החלטה, האם היחידה תמשיך לעבוד, ואז לתת לה שנתיים שלוש אופק עבודה.

דני שנער: פעם שניה, צריך להחליט שרוצים את זה.

דני שנער: המצב היום הוא שאנחנו נמצאים בפני פירוק.

דני שנער: גם אם תהיה החלטה שתגיד היום שממשיכים לעבוד, אין לנו עם מה להמשיך לעבוד.

דני שנער: אני יכול לעבוד עם 170 מאבטחים, כשיש לי 10,000 אוטובוסים וכך וכך תחנות?

דני שנער: זאת טיפה בים, זה לא אפקטיבי ואי אפשר לממש את האחריות.

דני שנער: צריך לומר ששר התחבורה, שקיים דיון בנושא הזה, פנה בפניה חריגה לראש הממשלה לשנות את המצב.

דני שנער: לצערי, עד לרגע זה לא קיבלנו התייחסות.

דני שנער: במשרד התחבורה אין מקור תקציבי לאבטחה לשנת 2008.

דני שנער: כלומר, גם אם נאמר שאנחנו רוצים לשנס מותניים, אין לנו את המקור התקציבי.

דני שנער: הסעיף הזה לא קיים בתקציב 2008.

דני שנער: אלה הדברים ואת המסמכים אני מגיש לך.

יואל חסון: נציג האוצר, בבקשה.

אודי אדירי: אני אציג את החלטת האוצר.

אודי אדירי: יחידת אבטחת התחבורה הציבורית קיימת משנת 2002, על פי סיכום בין שר האוצר לשר התחבורה דאז.

אודי אדירי: עלות היחידה היתה 90 מיליון שקלים והיא מומנה משני מקורות מרכזיים.

אודי אדירי: אחד, מקור תקציבי של 45 מיליון שקלים, שניתנו כתוספת לתקציב משרד התחבורה לצורך המימון.

אודי אדירי: המקור השני, העלאת תעריפים בתחבורה ציבורית, שמימנו עוד 45 מיליון שקלים.

אודי אדירי: מאז הקמת היחידה עברו כמה תהליכים.

אודי אדירי: התקבלה החלטה קודמת על ביטול היחידה והעברת האחריות לידי משטרת ישראל.

אודי אדירי: נעשתה עבודה על ידי מטה הלו"טר, שהמליץ על סגירת היחידה בעקבות השינויים בהערכת המצב לגבי: גדר ההפרדה, קשיים בתפיסה התפעולית של האבטחה ושינויים אחרים.

אודי אדירי: בעקבות התהליכים האלה והצורך לבצע קיצוץ תקציבי התקבלה החלטת הממשלה, שבעצם אומרת להפסיק את תקצוב היחידה בהיקף של 45 מיליון שקלים ולהפחית תעריפים בתחבורה ציבורית באופן כזה שאותם 45 מיליון שקלים שנלקחו מהציבור, יוחזרו לציבור.

אודי אדירי: זאת למעשה החלטת הממשלה.

יואל חסון: בהחלטת הממשלה מדובר על העברת האחריות למשטרה?

אודי אדירי: מדובר על העברת האחריות למשטרה, צמצום התקציב של 45 מיליון שקלים ממשרד התחבורה והחזרת 45 מיליון שקלים נוספים לציבור.

יואל חסון: ברור לי שהשיקול היה תקציבי אבל היה גם שיקול של הערכת מצב ביטחונית כזאת או אחרת.

יואל חסון: האם שאלתם, או, האם המשטרה אמרה לכם שהיא מסוגלת לשאת במטלה הזאת?

יואל חסון: האם התכוונתם שהמשטרה תשא במטלה הזאת כחלק מהמטלות השוטפות שלה או כמטלה חדשה שהיא אמורה להיערך עבורה?

ודים גידון: אני רפרנט של המשרד לביטחון פנים.

ודים גידון: המשטרה ידעה על החלטת הממשלה.

ודים גידון: בגיבוש סיכום התקציב ל-2008 התווספו למשרד לביטחון פנים 300 מיליון שקל, שבמסגרתם המשטרה היתה אמורה לתת מענה לנושא זה.

ודים גידון: אמנם לא כיחידה ייעודית אלא לפי השיקולים המקצועיים שלה.

יואל חסון: לטובת מה?

ודין גידון: זה לא היה צבוע לתחבורה הציבורית.

ודין גידון: זה היה תקציב כללי שהשר לביטחון פנים עם מפכ"ל המשטרה - - -

יואל חסון: אם לא היה השינוי הזה, אתה חושב שהם היו מקבלים, לדוגמה, 250 מיליון?

ודים גידון: אני לא יכול להגיד לך את זה.

ודים גידון: זאת דעה סובייקטיבית.

ודים גידון: אני רוצה להדגיש שההחלטה התקבלה משתי סיבות: הפחתת תעריפים לציבור ובעקבות המלצת לוט"ר על סגירת היחידה.

יואל חסון: אודי, לפני שקיימתם את הדיונים בממשלה, ישבתם ודנתם בנושא עם נציגי משרד הביטחון, עם נציגי משטרת ישראל ומשרד התחבורה?

יואל חסון: היה תאום עם משרד התחבורה?

יואל חסון: היתה הסכמה שלו?

יואל חסון: באיזו צורה התקיים הדיון הזה?

יואל חסון: ספר לנו על התהליך.

אודי אדירי: ודים יענה לגבי הדיונים שהתקיימו מול המשרד לביטחון פנים.

אודי אדירי: אני אדבר על משרד התחבורה.

אודי אדירי: ההצעה הוצגה למשרד התחבורה והוא לא תמך בהצעה.

אודי אדירי: היא הוצגה לו לפני הגעתה לממשלה.

אודי אדירי: שר התחבורה התנגד להחלטה.

יואל חסון: השר לביטחון פנים תמך?

ודים גידון: השר לביטחון פנים תמך בממשלה.

דני שנער: המשרד לביטחון פנים תמך בהפסקת אבטחת התחבורה הציבורית?

דני שנער: אני לא ידעתי את זה.

יואל חסון: נציג המשטרה בבקשה.

זאב ולדינגר: אני לא יודע מאיפה להתחיל כי זורים כאן מוץ בעיניי האנשים.

זאב ולדינגר: נתחיל מכך שמטה לוט"ר, שזה המטה ללוחמה בטרור, עשה עבודת מטה ויצא מנקודת הנחה שרמת האיומים על מדינת ישראל השתנו ואפשר להחליף את שוויץ בישראל, כאילו ואין כל יום עשרות איומים.

זאב ולדינגר: מתוך ראייה ייחודית הוא ניסה לתעדף תקציבי אבטחה למטרות אחרות.

זאב ולדינגר: משיקולים שלו הוא המליץ לוותר על היחידה לאבטחה של תחבורה ציבורית מתוך מגמה להסיט את זה לתקציבים אחרים.

זאב ולדינגר: להפתעתו, ראה זה פלא, משרד האוצר לא נתן לו לעשות את מה שהוא רוצה.

זאב ולדינגר: הוא עשה עבודת מטה שהוצגה לשר לביטחון פנים.

זאב ולדינגר: השר לביטחון פנים הציג את התנגדותו.

זאב ולדינגר: אני יודע שמשרד התחבורה הציג את התנגדותו לפירוק היחידה.

זאב ולדינגר: זה לא אומר שחלק מההערות שלהם לגבי התפעול ודברים אחרים אינם נכונים, אבל מאל"ף עד ת"ו יש עוד כמה אותיות.

זאב ולדינגר: החליטו מה שהחליטו בניגוד לשני המשרדים שנושאים באחריות לאבטחת התחבורה הציבורית.

זאב ולדינגר: זה בסדר שמשרד האוצר מתלבש על ההחלטה שלהם ומנסה לעשות את זה.

זאב ולדינגר: אני לא מכיר גוף ממשלתי או ביטחוני כלשהו, שאחראי לנושא קביעת רמת הביטחון היומי במדינה, שחושב שהשתנה משהו בשלוש השנים האחרונות.

זאב ולדינגר: יש לי מכתבים שמאששים מצב אחר.

זאב ולדינגר: אני רמ"ח אבטחה של המשטרה ואני אומר מה אני יודע ומה המודיעין נותן לי.

זאב ולדינגר: זאת עובדה מספר אחת לגבי העבודה של מטה לוט"ר.

זאב ולדינגר: עכשיו נרד לסוגיה הפרטנית לגבי המשרד לביטחון פנים.

זאב ולדינגר: אני לא יודע מה המשרד לביטחון פנים קיבל כתוספת תקציבית בשנת 2008, אבל על פי תפיסת האבטחה של מדינת ישראל, למשטרת ישראל יש כוחות שעוסקים ודואגים ביום יום למתן ביטחון שוטף.

זאב ולדינגר: לא כתוב לי בהחלטות אחרות שאני צריך לאבטח את הקניון או מקומות אחרים.

זאב ולדינגר: יתרה מזאת, אם מישהו חושב שרמת הביטחון בתחבורה הציבורית לא תיפגע, אז הוא טועה.

זאב ולדינגר: יש פגיעה ברמת הביטחון בתחבורה הציבורית לעומת מה שהיה לפני חצי שנה.

זאב ולדינגר: המודיעין לא השתנה ויש רק פגיעה ברמת הביטחון.

יואל חסון: תתייחס גם לנושא הגדר כמשהו שמקטין את הסיכון.

יואל חסון: אתה מקבל את זה?

זאב ולדינגר: אני לא יודע מי הפורום שנמצא פה והאם אני יכול לפרוס בפניך את הכל.

זאב ולדינגר: פשוט מאוד למפגע ללכת ולעבור ליד טרקומיה, לעלות על רכב על כביש 6 ולהיות אחרי 2 דקות בחיפה.

זאב ולדינגר: הנחת העבודה היא, שאם תסתיים עבודת הגדר וישתנה משהו במדינה, נוכל לעשות הערכת מצב מחודשת, כל גוף מקצועי בתחום שלו.

זאב ולדינגר: אני ניזון ממודיעין שב"כי.

זאב ולדינגר: אני לא ממציא את המודיעין.

זאב ולדינגר: מי שמכיר את ההתראות היום יומיות, הן עומדות במספרים דו ספרתיים, מעל 40-50 ליום ואני צריך לקבל החלטות.

זאב ולדינגר: יתרה מזאת, אם מדברים על אבטחת התחבורה הציבורית, כולם שכחו דבר אחד.

זאב ולדינגר: זה בסדר שיסגרו מחר בבוקר את יחידת התחבורה הציבורית.

זאב ולדינגר: אני כרמ"ח של המשטרה ואחראי על רישוי עסקים במשטרה, כל המתקנים של התחנות המרכזיות בארץ הם עסקים פרטיים בעלי נכסים ואני יכול לחייב אותם, על פי חוק רישוי עסקים, להציב אבטחה.

זאב ולדינגר: זה מה שאני הולך לעשות.

זאב ולדינגר: זאת אומרת, שהגוף שמחזיק בנכס יקבל את העלות הכספית מפה או משם אבל אני רשאי לתת את ההנחיה הזאת על פי חוק רישוי עסקים.

זאב ולדינגר: אגב, זה היה אחד הטריגרים - - -

לאה ורון: אתה יכול לומר לנו מהו הסעיף בחוק רישוי עסקים?

זאב ולדינגר: בחוק רישוי עסקים יש פריט 8.4 שנקרא תחנות מרכזיות.

זאב ולדינגר: על פי חוק רישוי עסקים אני רשאי לתת סמכות והנחיה לאבטחת תחנות מרכזיות.

יואל חסון: אתה אומר שאתה תפיל את זה על חברות ההסעה.

זאב ולדינגר: זה כבר נפל, אני יצאתי לדרך.

זאב ולדינגר: לתחנה מרכזית יש בעלים שמחזיק את הנכס.

זאב ולדינגר: אני בא אליו בתביעה.

זאב ולדינגר: איך הוא מסתדר עם בעלי העסקים, זאת בעיה שלו.

זאב ולדינגר: יש תחנות מרכזיות שהן משולבות קניון וחלקן כבר מאובטחות.

זאב ולדינגר: אפשר לראות את זה בירושלים ובמקומות אחרים.

יואל חסון: היתה אבטחה גם בתחנות.

זאב ולדינגר: התחנות האלה לא כלולות כיום.

זאב ולדינגר: אני אסביר: בשנת 2002, כשהיו הפיגועים, הוצאנו הנחיה גורפת לכל התחנות המרכזיות בארץ להציב מאבטחים וזאת על פי חוק רישוי עסקים.

זאב ולדינגר: זה נדון בבית משפט.

זאב ולדינגר: בבית המשפט אגד הפסיד בשניים שלוש דיונים ואז הוא הגיע למשרד התחבורה ואמר שזה עולה לו כסף.

זאב ולדינגר: אז חיפשו פיתרון משולב לכל הגופים.

זאב ולדינגר: כחלק מאותו הסכם עשינו סטטוס קוו, שמערך המאבטחים שישנו הוא שייתן את הפיתרון ולא נגדיל עד אין סוף ולא נצמצם.

זאב ולדינגר: שמרנו על הסטטוס קוו הזה, למרות שהוא לא סיפק אותנו בהיבט הביטחוני.

זאב ולדינגר: אמרנו שלא רוצים להיכנס למאבקים, העיקר שיהיה ביטחון.

זאב ולדינגר: עכשיו ביטלו את הכל אז אני ניגש חזרה לסמכותי בחוק ומממש אותה כפי שאני צריך.

דני שנער: אבל זה לא יקיף את האוטובוסים.

זאב ולדינגר: לכן לחלק מהתחנות המרכזיות, שאין בהם קניון, נשלחו כבר הנחיות.

לאה ורון: אפשר לקבל עותק של ההנחיות?

זאב ולדינגר: אני אמציא לכם את ההנחיה.

זאב ולדינגר: בחלק מהתחנות תהיה אבטחה.

זאב ולדינגר: הבעיה היא 50,000 תחנות אוטובוסים ו-8,000 אוטובוסים שנוסעים יום יום במרחב הפתוח, שלא נמצאים בתחנות המרכזיות.

זאב ולדינגר: כרגע אין להם פיתרון.

זאב ולדינגר: המשטרה עוסקת באבטחה יום יומית של התחבורה הציבורית, אם זה על ידי שילוב יחידות שונות: חבלה, תנועה, סיור, מג"ב.

זאב ולדינגר: כל אלה עוסקות בבדיקות רנדומאליות כאלה או אחרות באוטובוסים.

זאב ולדינגר: זה לא נותן פיתרון ולא מאשש את התפיסה העקרונית של המדינה איך מנהלים את תפיסת האבטחה האומרת שהמשטרה היא אבטחה פריפריאלית.

זאב ולדינגר: על פי החלטות ממשלה, שנתמכות משנת 1974 ועד היום, בנקודות הקצה, כל גוף נושא באחריות לאבטחה שלו על פי הנחיה של ממשלת ישראל.

יואל חסון: האם מבחינתך, מה-1 לינואר המציאות האבטחתית בישראל השתנתה?

יואל חסון: כלומר, לא יהיה היקף אבטחה כפי שהיה לפני ומבחינתך אתה לא מסוגל למלא את החלל הזה, מעבר לפעילות השוטפת של המשטרה?

זאב ולדינגר: המשטרה עושה חלק מהפעילות שלה.

יואל חסון: היא עשתה זאת גם כשהיתה היחידה.

זאב ולדינגר: גם אם המשטרה תתגבר, היא עדיין לא תוכל לכסות הכל.

זאב ולדינגר: בהנחיות מפכ"ל כל ניידות הסיור מטפלות בתחבורה ציבורית.

יואל חסון: זה לא היה קודם?

זאב ולדינגר: קודם היו לכך יחידות יעודיות אבל על פי החלטות הממשלה, איחדו את כל משאבי המשטרה לעיגון משאבים אחד שמבצע את כל התהליכים.

זאב ולדינגר: יש החלטת ממשלה בעניין.

יואל חסון: אתה נוגע כאן בנקודה חשובה ואני רוצה להבין אותה כי אנחנו צריכים להיות ברורים.

יואל חסון: המשרד לביטחון פנים הלך לממשלת ישראל – אגב, זה לא רק בנושא הזה אלא גם בנושא של התצפיתנים ברכבות ובנושאים אחרים.

יואל חסון: הוא אמר: "תעשו לי סל תקציב גדול יותר ואני אגדיל את סל האבטחה המרחבי במדינת ישראל.

יואל חסון: זאת אומרת, אני אתן יותר שירותים".

יואל חסון: זאת המדיניות איתה באתם לממשלת ישראל?

זאב ולדינגר: חלקית.

יואל חסון: החליטו להעביר את האחריות לתצפיתנים מהרכבת למשטרה.

יואל חסון: האם כעת אתה אומר שאמנם קיבלת תוספת תקציבית של 300 מיליון אבל אתה ממשיך להתנהל בפעילות השוטפת?

יואל חסון: זה יכול להיות הסבר אחד.

יואל חסון: האם אתה אומר לי שקיבלת הנחיה מהמפכ"ל לתת יחס מוגבר יותר לתחבורה הציבורית כי היחידה לא קיימת ואתה כן משנה את ההתנהלות שלך לעומת קודם?

יואל חסון: האם זה מה שאתה אומר לי או שאתה אומר משהו אחר?

זאב ולדינגר: אני אומר חד וחלק.

זאב ולדינגר: המשטרה לא משנה את ההתנהלות שלה.

זאב ולדינגר: היא עושה אבטחה היקפית.

זאב ולדינגר: היא תשפר ותעשה עוד פעולות באבטחה היקפית.

זאב ולדינגר: היא עדיין לא נותנת את המענה המקצועי שנותנת אותה יחידה.

זאב ולדינגר: היחידה אמורה לתת פיתרונות לתנועה בתוך אוטובוסים.

זאב ולדינגר: שוטרים לא נוסעים בתוך אוטובוסים, מבחינת התפיסה.

זאב ולדינגר: הם עושים את זה רנדומאלית, בודקים בתחנות אבל הם לא נעים עם האוטובוסים.

זאב ולדינגר: שיטת האבטחה של המשטרה היא פריפריאלית נקודתית.

זאב ולדינגר: התפיסה הכוללת, אותה מובילה המדינה משנת 1974, אומרת שהמשטרה עושה את האבטחה ההיקפית בכל המדינה והגופים נותנים את האבטחה בנקודות הקצה, דהיינו, במוסדות חינוך, בקניונים, בתחבורה ציבורית ובתחנות מרכזיות.

זאב ולדינגר: אגב, אמנם נתנו 300 מיליון שקל אבל כדאי שמשרד האוצר יפרט איזה נושאים ביקשו תגבורים ללוחמה בפשיעה.

זאב ולדינגר: ה-300 מיליון שקלים צריכים לכסות את כל הנושאים.

זאב ולדינגר: צריך לברר איזה עוד נושאים הוספו לנו.

יואל חסון: ואדים ואודי.

יואל חסון: כשהקצתם את אותם 300 מיליון ל-2008.

יואל חסון: מה קיוויתם לקבל תמורת ה-300 מיליון שקלים?

יואל חסון: אני מבקש שתרד לרזולוציות קטנות.

ודים גידון: אם לדייק, זה לא 300 מיליון שקל אלא בערך 280,000.

יואל חסון: אם לא נתתם סכום עגול, סימן שידעתם בדיוק למה אתם נותנים.

ודים גידון: למשטרת ישראל התווספו מספר פעולות כמו יחידה לאכיפת רכבות, דהיינו תצפיתנים.

ודים גידון: יש עוד הרבה נושאים.

יואל חסון: המשטרה מקימה גוף יעודי לתצפיתנים?

ודים גידון: אני לא יודע.

יואל חסון: בדרך כלל האוצר מוודא שהכל מתבצע ופה אתם לא יודעים.

יואל חסון: אמרתם לו תוך כמה זמן הוא יקים?

ודים גידון: מונה מפקד יחידה.

ודים גידון: המשטרה מחויבת להכניס אותם לפעילות ב-1 בינואר ולהשלים את הגיוס המלא של כל היחידה בתוך 3 חודשים.

ודים גידון: ביחידה יהיו 32 שוטרים.

לאה ורון: באיזה עלות כרוכה היחידה של התצפיתנים?

אודי אדירי: עלות שנתית של 10 מיליון שקלים.

אודי אדירי: בנוסף לזה יש עלות חד פעמית 7 מיליון שקל.

יואל חסון: מה עוד?

ודים גידון: אין לי כאן פירוט של כל הדברים.

ודים גידון: יש פה תקציב לא יעודי בסכום של מעל 100 מיליון שקל אותו קיבל המשרד לביטחון פנים.

ודים גידון: שאר הכספים הם לפעולות ספציפיות, אבל זה ניתן כסל.

אודי אדירי: הערה לגבי התחנות המרכזיות ולגבי העובדה שבעלי העסקים צריכים לדאוג לביטחון.

אודי אדירי: אין לנו התנגדות למצוא לדבר הזה פיתרון אם בתיקון החלטת הממשלה או בצורה אחרת כמו הפחתת תעריפים פחותה מזאת שתוכננה ולמצוא פיתרון נקודתי לתחנות המרכזיות.

אודי אדירי: זאת לא חייבת להיות יחידה ארצית אלא שכל עסק ידאג לאבטחתו.

אודי אדירי: אנחנו מודעים לצורך הזה ומוכנים למצוא לו פיתרון.

יואל חסון: לא ידעתם על זה קודם?

אודי אדירי: לא ידענו קודם על הדרישה של המשטרה.

שלמה כץ: צריך להבין שהמצב של התחנות המרכזיות השתנה מהקמת היחידה ועד היום.

שלמה כץ: ביום הקמת היחידה נצב"א היתה שייכת לאגד והיום היא בבעלות פרטית רגילה.

שלמה כץ: לכן לא ברור שיש לנו יכולת להתערב במימון של עסק רגיל.

זאב ולדינגר: קטונתי מלהעביר ביקורת על חבריי, אבל במקום שאני יודע ללחוץ אותך, שיש לי היבט חוקי, לחייב את רשות עסקים, אתה מוכן להתפשר אבל בחלק השני של האיום שכל האוטובוסים יתפוצצו מחוץ לתחנות, אתה לא מוכן להתפשר?

זאב ולדינגר: אני רוצה להבין איפה שיקול הדעת המקצועי בתשובה שאתה נותן לי?

זאב ולדינגר: אני אחראי על ביטחון ולא על כסף.

זאב ולדינגר: אם אתה חושב שיש איום בתחבורה הציבורית - - -

אודי אדירי: על פי מיטב הבנתי, ההחלטה הזאת תואמה עם השר לביטחון פנים.

אודי אדירי: הטענה לגבי התחנות המרכזיות היא טענה נקודתית.

יואל חסון: הוא אומר לך שזה פחות בעייתי.

זאב ולדינגר: בגלל שיש פיתרון אז הוא מתייחס.

אודי אדירי: לא נכון.

אודי אדירי: אני לא יודע אם אתה יכול לכפות את זה על דברים אחרים.

אודי אדירי: למיטב ידיעתי, על דברים אחרים המשטרה כן נותנת פיתרון.

אודי אדירי: תסכים איתי שגם היום יחידת האבטחה הזאת רחוקה מלעלות על כל אוטובוס ורחוקה מלהיות בכל תחנה.

אודי אדירי: במקום שבו תחנה מרכזית היא ככל עסק אחר שצריך לאבטח אותו ואתה מציג צורך מקצועי, אמרתי שאני לא מתעלמים מהצורך למצוא פיתרון.

אודי אדירי: מאוד קל לבוא היום, אחרי שהכסף נלקח ממשרד התחבורה והועבר למשרד לביטחון פנים וכולם מאיימים שהם לא שותפים לשום דבר.

אודי אדירי: גם משרד התחבורה כבר מצא ומקדם פרויקטים על אותו כסף של הפחתת תעריפים.

אודי אדירי: בסיכום איתנו, ניתנו הנחות לסטודנטים ודברים נוספים מתוך אותו תקציב של 45 מיליון.

אודי אדירי: אז אין בעיה, אפשר לחזור אחורה ולהגיד שאין הפחתת תעריפים והכסף עובר חזרה ממשרד לביטחון פנים למשרד התחבורה.

אודי אדירי: היתה חוות דעת מקצועית שאמרה שצורת ההתנהלות הזאת, של יחידה ייעודית, היא צורה לא נכונה.

אודי אדירי: מי שהמליץ על זה, זה גוף שאמון על תפיסה אבטחתית.

אודי אדירי: סלח לי על חוסר הבקיאות אבל - - -

זאב ולדינגר: אתה מצטט ממסמך.

זאב ולדינגר: אם אתה לא אמון, אז תסמוך עלי, אני בעל המקצוע.

זאב ולדינגר: אני אומר לך שאני מתנגד לזה כבר שנה וחצי.

אודי אדירי: אני יודע דבר אחד, שההחלטה נעשתה בתאום עם המשרד לביטחון פנים ובתמיכתו.

אודי אדירי: אני לא בקיא מי אחראי במשרד לביטחון פנים.

ודים גידון: אני לא מבין את משטרת ישראל שאומרת שהביטחון האישי שנותנת יחידת האבטחה הוא טוב יותר מהביטחון שהממשלה יכולה לתת.

לאה ורון: הוא אומר שאין לו כלים.

לאה ורון: הוא חושב שהוא מצוין רק שאין לו כוח אדם.

יואל חסון: על משטרת ישראל יש עומס משימות גדול מאוד, גם מתוקף העניין של חברה אזרחית וגם מבחינת ביטחון המדינה.

יואל חסון: נגיד שנתתם סל נדיב, אבל עדיין הממשלה מקצה עוד משימות למשטרה: קשישים, נושא האתיופים ועוד נושאים.

יואל חסון: בשורה התחתונה, האם יש לנו יכולת להמשיך לקיים ביטחון בתחבורה ציבורית?

יואל חסון: לא נתת לי פיתרון לעניין הזה.

יואל חסון: ישנו עוד דבר שמטריד אותי.

יואל חסון: אודי, אני לא יודע עם מי דיברתם.

יואל חסון: יושב פה נציג בכיר של המשטרה ואומר דברים הפוכים לגמרי ממה שנאמר באותו דיון פנימי.

יואל חסון: צריך לבדוק ולחקור מי נתן את חוות הדעת.

אברהם דבדה: כספק של תחבורה ציבורית אני רוצה להסביר לכם מה המשמעות של ביטחון אישי לנוסע.

אברהם דבדה: אני רוצה להזכיר לכם את שנת 2002, כאשר היו פיגועים רבים באוטובוסים.

אברהם דבדה: אני מסתכל על סל השירותים, שנקרא תחבורה ציבורית, כשרשרת של מספר מוצרים שמאחדים שרות.

אברהם דבדה: אחד מהם זה הביטחון האישי של הנוסע.

אברהם דבדה: לא לשכוח את העובדה שנהג האוטובוס נדרש היום להיות סלקטור ברמה מאוד גבוהה כדי לאבחן ולאפיין.

אברהם דבדה: בתחום הזה אנחנו מכשירים נהגים ועושים הכל כדי לתת ביטחון לנהג ולנוסעים וזאת מעבר לתפקידו הבטיחותי של הנהג, לקחת את הנוסע מנקודה לנקודה, באוטובוס בטיחותי.

אברהם דבדה: מאז קיומה של היחידה, לפני כ-4 שנים, היתה יציבות בביטחון הנוסעים ואנשים רבים חזרו להשתמש בתחבורה הציבורית.

אברהם דבדה: אני אומר את זה על בסיס נתונים.

אברהם דבדה: בשנתיים שלוש האחרונות אנחנו רואים יותר שימוש בתחבורה הציבורית.

אברהם דבדה: זה משהו שמאפיין מגמה.

אברהם דבדה: כבר היום אנחנו שומעים נהגים שמספרים שהציבור עדיין חושש.

אברהם דבדה: במקומות שבהם היו פיגועים השכם והערב זה יבוא לידי ביטוי בצורה מהירה.

יואל חסון: מצד שני הממשלה רוצה לעודד נסיעה בתחבורה ציבורית.

אברהם דבדה: מדברים על רפורמות ועידוד נסיעה בתחבורה הציבורית.

אברהם דבדה: אז לקחו אחוז מסוים ממחיר הכרטיס על מנת לממן ביטחון אישי.

אברהם דבדה: אין שום סיבה בעולם לחזור אחורה.

אברהם דבדה: יותר מזה.

אברהם דבדה: כמפעיל גדול שפרוס בכל המדינה, כבר הצהרנו ואמרנו שבמקום שבו הקו לא יהיה כדאי, נמצא לנכון לתת שירותי תחבורה ציבורית מבחוץ.

אברהם דבדה: אנחנו לא מומחים בביטחון ולדעתי אנחנו לא אמורים לשאת בהוצאות ביטחונם האישי של תושבי המדינה והנוסעים.

אברהם דבדה: ואנחנו אמורים לתת שירות טוב יעיל בהסעת נוסעים.

שאול הונה: אני קב"ט של אגד מזה 12 שנה ואני גם יו"ר הפורום לאבטחה וביטחון במדינת ישראל.

שאול הונה: מזה כחודשיים אני מרגיש שאני במלחמה נגד ממשלת ישראל בכל הנושא של פירוק היחידה לאבטחת תחבורה ציבורית בישראל.

שאול הונה: נמצאים כאן נציגי דן ונציגי חברות האבטחה.

שאול הונה: אני הייתי זה שדאגתי לפרק את היחידה לפני כ-10 שנים, ויחד עם מנהל אגף ביטחון במשרד התחבורה וחברת עמישב – אני מדבר כרגע על הקטע של אגד - הקמנו יחידה בפרק זמן מינימאלי.

שאול הונה: אני קצת משתומם.

שאול הונה: איך יתכן שמפקירים מיליון וחצי נוסעים ביום בתוקף החלטה כזאת או אחרת ובעלויות כאלה שזה מגוחך להעלות את זה על השולחן?

שאול הונה: אני לא יודע אם מסתירים או לא מסתירים.

שאול הונה: משטרת ישראל מודה שיש פער אבטחתי מרגע שהיחידה מתפרקת עד שמשטרת ישראל תוכל, אם בכלל, לאבטח את התחבורה הציבורית.

שאול הונה: אז למה עושים את זה?

שאול הונה: בגלל המלצה של מישהו מהמטה ללוט"ר?

שאול הונה: במטה ללוט"ר חיים בעולם אחר.

שאול הונה: אני חי בעולם אחר מאחר ואני מומחה משטרה ומשרד התחבורה אני רואה את ההתראות היום יומיות שאני מקבל.

שאול הונה: צר לי, אנחנו לא גרים בשוויץ, לא גדר ולא כלום.

שאול הונה: לאף אחד אין זכות מוסרית להפקיר את חיי הנוסעים.

שאול הונה: הם לא פחות חשובים משר או מחבר כנסת.

שאול הונה: האם מדינת ישראל לא יכולה לממן, במחיר של 4 מיליון שקל לחודש, מיליון וחצי נוסעים ליום שמשתמשים בתחבורה ציבורית?

שאול הונה: אנחנו מכפיל כוח של המשטרה.

שאול הונה: בציר 65 אנחנו מסייעים בניידות שלנו ובפקחים שלנו, שלא לדבר על ירושלים.

שאול הונה: אנחנו נותנים כוח למשטרה.

דני בן שלמה: אני קצין ביטחון של חברת דן.

דני בן שלמה: אנחנו מתנגדים בכל תוקף לפירוק היחידה.

דני בן שלמה: אני תמה מי בעל האומץ הזה שמסוגל לפרק יחידה כזאת?

דני בן שלמה: כאיש שטח, שנותן אבטחה לתחבורה הציבורית בתל אביב.

דני בן שלמה: אנחנו רואים איזה הרגשה טובה יש לנוסעים שהם עולים לאוטובוס ורואים מאבטח.

דני בן שלמה: איך יהיה אפשר לקחת את המאבטחים האלה, שמספרם כורסם בצורה דרמטית?

דני בן שלמה: שארית הפליטה שנשארה היום מחזיקה את הביטחון בתחבורה הציבורית.

דני בן שלמה: אני זועק מחדרי ליבי.

דני בן שלמה: איך אפשר לקחת את המעטים האלה ולבטל את היחידה?

דני בן שלמה: את מי אנחנו מסיעים?

דני בן שלמה: את עמך ישראל.

דני בן שלמה: איך אפשר לעשות כאלו דברים?

דני בן שלמה: רדו לשטח ותראו מה נעשה.

דני בן שלמה: ילדים, זקנים, נשים, איך אפשר להפקיר אותם?

דני בן שלמה: דבר נוסף.

דני בן שלמה: אם אתם מתארים לעצמכם שהגענו לימים שנגמרו ימי הטרור אז ברגע שארגוני הטרור ידעו שאין אבטחה בתחבורה ציבורית, למחרת כבר יהיו פיגועים.

יואל חסון: ארגוני הטרור מנסים כל הזמן.

אילן קרני: אני נציג פורום חברות התחבורה הציבוריות הפרטיות.

אילן קרני: יחד עם זאת אני מנכ"ל מטרופולין ומטרו דן.

אילן קרני: מטרו דן, בעוונותינו, חטפה את הפיגוע הקשה בבאר שבע שהיו בו 16 הרוגים.

אילן קרני: אני לא יודע כמה זה עולה למדינה במספרים.

אילן קרני: שנה בדיוק לאחר מכן, שני מאבטחים ונהג, ששלושתם הוכשרו על ידי יחידת האבטחה לתחבורה ציבורית, הצילו פיגוע נוסף בבאר שבע.

אילן קרני: כבר אמרו את הדברים לכן אקצר.

אילן קרני: יעד לאומי זה להעביר אנשים לתחבורה ציבורית.

אילן קרני: לאחר הפיגוע בבאר שבע כל העיר הוצפה בסטיקרים שחולקו על ידי חאפרים בהם נאמר: "אצלנו נוסעים בלי מחבל ובלי מפגע".

אילן קרני: זה יהרוס שנית את התחבורה הציבורית.

אילן קרני: תחשבו גם על זה.

אילן קרני: מדובר בסכום קטן מאוד של כסף.

30723: לדעתי אתם יוצרים מצב שבו האזרחים לא יסעו בתחבורה הציבורית.

30723: דבדה אמר שיש עליה בשימוש בתחבורה הציבורית מאז שהיחידה הוקמה.

30723: צריך גם לא לשכוח את העובדים.

30723: מאות עובדים הולכים הביתה.

30723: לא תהיה להם עבודה ופרנסה.

30723: גם את זה צריכים לקחת בחשבון.

אבי ערד: אני מחברת עמישב.

אבי ערד: כמי שהתנסה בהקמת היחידה האחרונה אני רוצה להוסיף.

אבי ערד: הקמת היחידה עד פריסתה אורך כ-6, אבל הכנתה מבחינה מקצועית הרבה יותר ארוכה.

אבי ערד: כך שחלון הזמן עד להקמת יחידה אפקטיבית הוא מעל ל-6 חודשים.

יואל חסון: לאחר שהתחלתי לעסוק בנושא הגעתי לביקור בתחנה המרכזית בנתניה.

יואל חסון: פגשתי חבורה של צעירים טובים שמרכיבים את היחידה הזאת.

יואל חסון: נמצא פה נציג שלהם.

יואל חסון: הייתי רוצה שתציג את הפעילות שלכם ולמה לדעתך חשוב שהיחידה תמשיך לפעול?

רומן רייב: אני ביחידה 4 שנים.

רומן רייב: היחידה הזאת היא כמו המשפחה שלי לכן אני מאוד מתרגש כשאני מדבר.

רומן רייב: אני מאוד כועס על מה שאני שומע, במיוחד כשהייתי בשני פיגועים שהיו בקניון בנתניה, בטווח של מהתחנה המרכזית בנתניה.

רומן רייב: הגעתי לשם דקה אחרי הפיגוע.

רומן רייב: אתם לא הייתם שם ולא ראיתם את מה שאני ראיתי שם, את הידיים ואת הרגליים.

רומן רייב: אני בטוח שיסכימו איתי שלפחות המחבל השני שהתפוצץ בקניון, יכול היה להיכנס לתחנה המרכזית בנתניה.

רומן רייב: למרות שאמרת שהאבטחה שלנו לא יעילה הוא לא נכנס לתחנה המרכזית.

רומן רייב: לצערי הרב הדפנו אותו למקום אחר והוא התפוצץ שם.

רומן רייב: הוא התפוצץ כ- מהתחנה המרכזית וכ- מתחנת הסעה, ששם ממתינים 20 איש כל יום.

רומן רייב: כל הקב"טים יסכימו איתי שלפני פיגוע המחבלים אוספים מודיעין.

רומן רייב: לא סתם המחבלים האלה בחרו להתפוצץ איפשהו כי הם ידעו שאין להם סיכוי להיכנס לתחנה, כי אנחנו הדפנו אותם ולא אף אחד אחר.

רומן רייב: דיברת על הגדר.

רומן רייב: אני לא יודע איפה אתם חיים.

רומן רייב: אני עושה 60 יום מילואים בשנה ואני רוצה לומר לכם במפורש שהגדר הזאת לא שווה כלום.

רומן רייב: לא הגדר, ולא שום דבר.

רומן רייב: ראיתי במו עיניי שיש הרבה מקומות בהם אפשר לעבור.

רומן רייב: יואל, אני מקווה מאוד שאתם תיקחו את ההחלטה הנכונה שבאמת צריך לקחת.

רומן רייב: האנשים שנשארו ביחידה הם האנשים הכי טובים שיש ואני מקווה שהם ימשיכו לעשות את העבודה שלהם.

רומן רייב: אני מקווה מאוד שיפסיקו עם כל המלחמות ושיתנו לנו לעבוד.

שאול הונה: מה שייך הגדר?

שאול הונה: יש גדר אז אין פיגועים?

דני שנער: כדי להשלים את התמונה חייבים להיות בפניך מספר נתונים.

דני שנער: מאז שנת 2000 היו 41 פיגועים כנגד תחבורה ציבורית.

דני שנער: היו 267 הרוגים בתחבורה הציבורית.

דני שנער: שים לב, שבתחבורה הציבורית היו רק 0.6% מהפיגועים בכלל המדינה, אבל מחצית הנפגעים היו בתחבורה הציבורית כי כל פיגוע בתחבורה הציבורית נותן 15-20 הרוגים.

דני שנער: כלומר, כאשר אני מדבר על 267 הרוגים, צריך להבין שאין במדינת ישראל יעד יותר מאויים מאשר התחבורה הציבורית.

דני שנער: זה היעד המאוים ביותר.

יואל חסון: בין השאר, בגלל שהוא נגיש יותר.

דני שנער: אתה צודק.

דני שנער: דווקא ממנו להוריד את האבטחה?

יואל חסון: אני לא מתכוון להסתפק בהחלטה של הוועדה.

יואל חסון: אני מתכוון לפנות באופן אישי לראש הממשלה, לשר האוצר ולשר התחבורה ולדרוש מהם לשבת מיידית ולהגיע לסיכום.

יואל חסון: אני הולך להתריע בפניהם על האחריות העצומה שהם עומדים לקחת על עצמם.

יואל חסון: יש כאן סיטואציה שכולם צריכים להיות מוטרדים ממנה, דהיינו, ב-1.1 אין אבטחה.

יואל חסון: אין אבטחה כי כבר היום היא דוללה.

אודי אדירי: היא דוללה עוד לפני ההחלטה.

אודי אדירי: היא מנצלת רק 50% מהתקציב שלה.

אודי אדירי: כבר שנתיים שיש עודף של 20 מיליון שקל.

דני שנער: כי כבר חצי שנה מודיעים שהיחידה נסגרת.

אודי אדירי: אני מדבר על שנה ושנתיים אחורה.

30723: פרט לאזור המרכז, שלא הצלחנו לגייס את מלוא כוח האדם, בצפון, בדרום ובירושלים הצלחנו.

30723: הוא נותן נתונים לא נכונים.

יואל חסון: אני אומר לכם שאני מוטרד מאוד מתהליך קבלת ההחלטות ומתהליך קבלת ההחלטה הזאת בפרט.

יואל חסון: נחשף כאן שבכלל לא היתה הידברות לפני שהיתה החלטת ממשלה.

יואל חסון: כחבר כנסת אני מוטרד מאוד שהממשלה, הרשות המבצעת, קיבלה החלטה מבלי שעשתה דיון מקיף ומבלי שהדברים הגיעו להסכמה.

יואל חסון: זאת הנקודה הראשונה שהוועדה תתייחס אליה בסיכום שמנהלת הוועדה תקריא.

יואל חסון: מעבר לזה, אני אנסה להוביל כאן תהליך מחודש.

יואל חסון: לא שמעתי אחד שהיתה לו בעיה לשלם את תוספת האגורות עבור הביטחון.

יואל חסון: גם אם הייתם מוסיפים עוד 10 אגורות, אני בטוח שהוא לא היה אומר מילה.

יואל חסון: אני אומר לכם שמה שנעשה הוא הפוך למדיניות הממשלה לעודד נסיעה בתחבורה ציבורית.

יואל חסון: זה יגרום למצב שאנשים יברחו לחאפרים כי במונית זה נראה יותר בטוח מאשר באוטובוס גדול.

יואל חסון: אני קורא לכם, לכל הגורמים בממשלה, להידבר במיידי.

אודי אדירי: ביום רביעי יש דיון.

יואל חסון: תדונו במיידי ותגיעו להחלטות.

יואל חסון: מנהלת הוועדה תקריא את הסיכום.

לאה ורון: הוועדה שמעה כי לא הוסר האיום המוחשי להתרחשות פעולות טרור כלפי התחבורה הציבורית.

לאה ורון: הוועדה שמעה כי לא פחתו ההתראות המודיעיניות על פעולות טרור ופיגועים וכי קיימת כבר עתה פגיעה ברמת הביטחון בתחבורה הציבורית בשל עזיבת המאבטחים בעקבות החלטת הממשלה מאוגוסט 2007, לפרק את יחידת האבטחה .

לאה ורון: הוועדה מוטרדת מאוד מתהליך קבלת ההחלטות שהוצג בפניה, שהממשלה קיבלה את החלטתה ב-12.8.2007 מבלי שנעשתה עבודת מטה בין משרדית ונבחנו הערכות מודיעיניות חלופות ופתרונות.

לאה ורון: הוועדה דורשת ממשרד האוצר, מהמשרד לביטחון פנים וממשרד התחבורה והבטיחות בדרכים, לבחון מחדש את ההחלטה בעניין ביטול יחידת האבטחה של התחבורה הציבורית ולהעביר לוועדה, עד 30.12.2007, מסמך המפרט את הצעתם למענה אבטחתי, באמצעות המשך הפעלת היחידה, או על ידי המשטרה או בכל דרך אפקטיבית אחרת.

יואל חסון: הוועדה מוקירה את פעילותה של יחידת האבטחה עד היום.

30723: יואל, עד ה-30 לחודש זה הרבה זמן.

30723: יש עובדים שאמורים לקבל הודעות.

30723: צריך לצמצם את הזמנים.

יואל חסון: בסדר, עד ה-24.12.

יואל חסון: אני אומר לכם שאנחנו נפעל לשינוי ההחלטה הזאת או שתהיה היערכות אחרת.

יואל חסון: נאמר כבר שרוב האנשים עזבו.

30723: שידחו את ההחלטה עד ל-1 בינואר.

30723: יואל, אני רוצה לומר לך שהרבה חברי כנסת יתמכו בך אם תרוץ קדימה.

יואל חסון: אני רוצה להסביר לך שזאת לא סמכות הכנסת.

יואל חסון: באמצעות החלטת הוועדה ובאמצעות פיקוח על הרשות המבצעת נוכל לוודא שהרשות המבצעת תדע מה שהיא עושה ותתייחס ברצינות להחלטות שהיא עשתה, מה שלא נראה כרגע.

יואל חסון: אני לא יכול לקחת את האחריות ולהגיד לעובדים שיחכו.

יואל חסון: אני מציע שנחכה לתהליך.

יואל חסון: עד ה-24 לחודש נפקח על מה שהממשלה עשתה.

יואל חסון: אם לא, יש לנו דרכים נוספות להשפיע על הממשלה.

יואל חסון: אגב, הממשלה צריכה גם להעביר את התקציב.

יואל חסון: אני אומר לך אודי, וכדאי שתעביר את זה לשר האוצר, שישמע ממני את זה גם באופן אישי.

יואל חסון: תדע לך, אני באופן אישי, כממלא מקום יו"ר הקואליציה, ארדוף את הסעיף התקציבי הזה, כולל ההעברה למשרד לביטחון פנים.

יואל חסון: אני ארדוף את הסעיף התקציבי הזה, אם לא יינתן פיתרון אמיתי לבעיה.

יואל חסון: אנחנו יודעים שמונחות בקשות נוספות של משרד התחבורה ושל המשרד לביטחון פנים ואנחנו יודעים לעבוד איתכם.

ודים גידון: אמרת שעבודת הממשלה לא היתה - - -

יואל חסון: לא תשכנע אותי אחרת.

יואל חסון: הדיון פה הוכיח את זה.

ודים גידון: בשנת 1997 היתה החלטת ממשלה לבטל והיא נעצרה.

ודים גידון: כל הזמן היו דיונים.

יואל חסון: זאת פעם ראשונה שיש ביטול, שאתם מאוד נחושים לבצע אותו ואין שום מענה אחר.

יואל חסון: אם היינו שומעים שיש מענה ליחידה, לא היה מתקיים דיון.

לאה ורון: כמו שליחידת התצפיתנים מועבר תקציב.

יואל חסון: אם הייתם נוהגים כמו עם התצפיתנים, לא היה מתקיים כאן דיון.

יואל חסון: ודים, אני בטוח שאתה וחבריך נוסעים באוטובוסים.

יואל חסון: בסוף זה אמא שלי, אמא שלך, וסבתא שלי.

יואל חסון: תזכור, שכשאתה מעביר ביד את הנייר הזה ואתה מקבל החלטות, הנייר הזה יכול לדמם, חס ושלום.

יואל חסון: תזכור שזאת אחריות כבדה מאוד על כולנו.

יואל חסון: תודה רבה, הישיבה נעולה.